**Egymilliárdnyi befektetési aranyat vettek tavaly a BÁV-tól**

*Az ékszerpiacon nem volt ritka a szállítások fél éves csúszás sem*

* **Az egymilliárd forintot is meghaladta tavaly a BÁV Zrt. fiókhálózatában értékesített befektetési aranytömbök forgalma. Ezzel a társaság jócskán felülteljesítette a kitűzött terveket.**
* **Az ékszerpiac is igen mozgalmasan alakult. Globálisan komoly hiány alakult ki alapanyagokból, a pandémia miatt nem csak a nemesfémek, de a munkaerő is drágult, így kihívások sorával kellett megküzdeni. A befektetési ékszerek és órák iránt jelentősen nőtt az érdeklődés.**
* **Az ékszerforgalom összességében 10 százalékkal emelkedett 2021-ben.**

A vártnál is jóval élénkebb volt a kereslet tavaly a BÁV üzleteiben a befektetési célú aranytömbök (BCA) iránt. A 2021. évi forgalom ugyanis **meghaladta az egymilliárd forintot.** *„Az éves árbevétel a 2020-as rekord évtől is csak kis mértékben marad el, pedig ekkor a pandémia berobbanásának hatására soha nem látott érdeklődés volt a befektetési arany iránt. A BÁV tavalyi forgalmi adatai is jól mutatják, hogy egy hosszútávú befektetési portfólió részeként a magyarok változatlanul részben aranyban tartják a pénzüket”* – mutatott rá Kovács Ádám, a BÁV kereskedelmi igazgatója.

Az év során a BCA-piacon **a két legkelendőbb kiszerelés a legkisebb 5 grammos és a legnagyobb 100 grammos volt.** A kisebb kiszerelést előnyben részesítőügyfelek a visszaváltásnál csak a számukra szükséges mennyiséget tették pénzzé.

**Mi várható idén az aranypiacon?**

A szokásosnál is eltérőbbek most az álláspontok azzal kapcsolatban, hogy az aranyár milyen pályát fut be 2022-ben. **Az egyik tábor szerint a jelenlegi laza monetáris politika a végéhez közeledik**, és az ösztönző intézkedések elkezdenek csökkenni. Mivel ezek a pénzbőséget elapasztják, a nemesfémek ára mérséklődhet. Ezt erősítheti az amerikai jegybank szerepét betöltő **Fed 2022 közepére tett kamatemelési szándéka is**. Ugyanakkor akad egy széles kör, amely szerint **az említett fejlemények már be vannak árazva.** Sőt, **sokkal inkább dominál ebben a kérdésben az infláció, ami bizony komolyan felpörgött.** Amerikában például a pénzromlás üteme októberben 6,2 százalékkal, 31 éves csúcsra futott fel. Mindez – kiegészülve azzal, hogy negatív reálkamatok alakulnak ki – támogatást nyújt a nemesfémek számára. **Így egyes befektetők szerint az arany pozícionálásának kockázati mérlege továbbra is felfelé mutat, mivel a geopolitikai és a rendre erőre kapó víruskockázat komoly, még a Fed intézkedéseket is felülmúló árfelhajtóerőt jelent.** Éppen ezért bőven akadnak olyanok, akik úgy vélik a jegyzés az év során a jelenlegi, unciánkénti 1800 dollárnál magasabban, jellemzően 1850-1900 dollár között ingadozik majd.

**Hosszabb távon** is vannak eltérések az előrejelzésekben, de már **egyértelműen emelkedő trend rajzolódik ki.** A mérsékeltebb szereplők is úgy látják, hogy az évtized közepéig a 2800-3100 dolláros unciánkénti jegyzés a reális forgatókönyv.

**Az ékszerpiac is tele volt kihívásokkal**

Ahogy a pandémia hatásaként az autóiparban a chiphiány, úgy **az ékszeriparban a főként Ázsiából származó alapanyagok (pl. drágakövek) olykor csaknem teljes elapadása okozott problémát.** Ezt tetézte a nemesfémek árának, a munkabéreknek és a rezsinek a növekedése, illetve ezzel párhuzamosan a megbetegedésekből fakadó **munkaerőhiány**. A fejlemények hatására számos ékszerkészítő cég ment tönkre. **A megrendelések teljesítése terén nem voltak ritkák a fél éves csúszások sem.** Ha a viszonteladók nem rendeltek idejében, akkor nehezen tudták biztosítani a megfelelő kínálatot az üzletekben. Bár a BÁV-nál is jelentkeztek szállítási problémák, az előrelátó rendelések révén végül ezt a vásárlók már nem érzékelték. **Összességében az említett nehézségek markánsan megemelték az új ékszerek árait.**

Lényeges különbségek alakultak ki az új- és a használt ékszerek piaca között, hiszen, bár az utóbbiaknál is korrigált a piac a nemesfém árfolyamelkedése miatt, de ezeket más árdrágító tényező nem terhelte. Így a használt ékszerek ár-érték arányban tovább növelték előnyüket az újakkal szemben. A magasabb árkategóriában **előtérbe kerültek a befektetési ékszerek:** a híres ékszerházak ikonikus darabjai, valamint a nagy briliánsokkal díszített ékszerek. Ennek eredményeként 2021-ben **a BÁV aukciók korábbi ékszerrekordjai is többször megdőltek.** A Magyarországon legdrágábban aukción elkelt ékszer 43,2 millió forintért egy több mint 8 karátos briliánsgyűrű lett. A férfiaknál a korábbiaknál is nagyobb mértékben folytatódott a befektetési órák térhódítása. Itt is új rekordot üdvözölhettek: **a legdrágábban eladott óra egy Rolex GMT-Master II. lett 16,8 millió forinttal**. Mivel ebben a szegmensben bőven van hova felzárkózni a nemzetközi trendekhez, így 2022-ben további rekord leütések várhatóak.

***„****A globálisan érzékelhető nehézségek ellenére tavaly a BÁV Zrt. mintegy 10 százalékkal tudta növelni az éves ékszerforgalmát. Az ellátási problémák rendeződésével 2022-re további forgalomnövekedést várunk*” – összegezte Szabó Hajnalka, a BÁV ékszerüzletágának vezetője.

**További információk:**

**Szabó Krisztina**

**kommunikációs menedzser**

**szabo.krisztina@bav.hu**

**06 20 298 2799**

**A szerkesztők figyelmébe:**

Az 1773-ban Mária Terézia által alapított BÁV Magyarország legnagyobb múltú jogfolytonosan működő vállalkozása. Az immár 246 éves múltra visszatekintő cég tevékenységét egyszerre jellemzi a tradíciókhoz való ragaszkodás és a folyamatos megújulásra való törekvés, biztosítva a dinamikus fejlődést és a modern kereskedelmi-pénzügyi világhoz való szoros kötődést. A BÁV Zrt. három üzletága az 1920 óta működő BÁV Műkereskedelem, a magyar zálogpiacon a kezdetek óta vezető szerepet betöltő, csaknem 100 budapesti és vidéki fiókkal rendelkező BÁV Zálog, valamint a hazai műkereskedelmi oktatás és becsüsképzés központjának számító, fél évszázados múltra visszatekintő BÁV Akadémia.